PATVIRTINTA

Vyriausiojo gydytojo 2014-05-26 d. įsakymu Nr. V-26

**KLAIPĖDOS PSICHIKOS SVEIKATOS CENTRO**

**VIDAUS TVARKOS TAISYKLĖS**

1. **BENDROSIOS NUOSTATOS**
   1. VšĮ Klaipėdos psichikos sveikatos centras (toliau – Centras) yra pirminio lygio specializuota asmens sveikatos priežiūros įstaiga, teikianti ambulatorinę psichiatrinę, psichoterapinę, psichologinę pagalbą ir socialines paslaugas.
   2. Centro vidaus tvarkos taisyklės (toliau vadinama – Taisyklės) reglamentuoja asmens sveikatos priežiūros paslaugų teikimo tvarką pacientams, pacientų teises ir pareigas.
   3. Šių Taisyklių nuostatos taikomos tiek, kiek jos neprieštarauja Lietuvos Respublikos įstatymams arba kitiems teisės aktams.
2. **PACIENTŲ KREIPIMOSI Į PSICHIKOS SVEIKATOS CENTRĄ TVARKA**
   1. Centro paslaugos suaugusiems ir vaikams teikiamos adresu Galinio Pylimo 3.
   2. Centras dirba darbo dienomis nuo 8.00 iki 20.00 val., šeštadieniais nuo 8.00 iki 14.00 val. Centro nedarbo metu dėl skubios pagalbos pacientai turi kreiptis į Respublikinės Klaipėdos ligoninės psichiatrijos filialo priėmimo skyrių ar į Greitąją medicinos pagalbą.
   3. Centre aptarnaujami gyventojai, prisirašę prie visų Klaipėdos miesto pirminių sveikatos priežiūros centrų, išskyrus UAB „Kraujažolė“ ir UAB „Nefrida“. Neapdraustiems privalomuoju sveikatos draudimu asmenims nemokamai teikiama tik būtinoji psichiatro pagalba.
   4. Būtinoji (pirmoji ir skubioji) medicinos pagalba Centre teikiama visiems pacientams nemokamai ir be siuntimo, vadovaujantis LR SAM 2004-04-08 įsakymu Nr. V-208 “Dėl būtinosios medicinos pagalbos ir būtinosios medicinos pagalbos paslaugų teikimo tvarkos bei masto patvirtinimo” (su papildymais ir pakeitimais).
   5. Pacientams, neprisirašiusiems prie pirminių sveikatos priežiūros centrų arba prisirašiusiems prie UAB „Kraujažolė“ ir UAB „Nefrida“ bei pacientams, neapdraustiems privalomuoju sveikatos draudimu, suteikiamos mokamos asmens sveikatos priežiūros paslaugos (žr. VIII šių Taisyklių skyrių).
   6. Pacientai, prisirašę prie UAB „Kraujažolė“ ir UAB „Nefrida“ ir norintys gydytis Centre, registratūroje pildo ir pasirašo „Prašymą gydytis pasirinktoje pirminės asmens sveikatos priežiūros įstaigoje“ (forma 025-025-1/a). Remiantis šiuo prašymu paciento asmens sveikatos istorija (forma 025/a) perimama iš kitos pirminės asmens sveikatos priežiūros įstaigos, siunčiant įgalioto Centro darbuotojo užpildytą prašymą.
   7. Pacientai registruojami atvykus į Centrą ir kreipiantis į registratūrą bei telefonu.
   8. Pacientas gali tiesiogiai kreiptis į Centro specialistus ir neturėdamas šeimos gydytojo, apylinkės terapeuto ar pediatro siuntimo, prieš tai užsiregistravęs registratūroje.
   9. Pacientai registracijai pateikia: gimimo liudijimą (iki 16 m. amžiaus), pasą arba asmens tapatybės kortelę, darbo biržos pažymą, pensininko, neįgaliojo pažymėjimą, nurodo savo kontaktinio telefono numerį bei elektroninio pašto adresą.
   10. Medicinines paslaugas teikiančiam darbuotojui susirgus ar atsiradus kitai objektyviai neatvykimo į darbą priežasčiai, pacientui per įmanomai trumpiausią laiką pranešama, kad priėmimo laikas atšaukiamas dėl sveikatos priežiūros darbuotojo ligos ar kitos priežasties, ir pasiūlomas kitas pacientui patogus paslaugos suteikimo laikas ar paslaugas teikiantis darbuotojas. Informacijos pacientui suteikimą organizuoja apylinkės psichikos sveikatos slaugytoja, medicinos registratorė arba vyriausioji psichikos sveikatos slaugytoja.
   11. Pacientas gali pasirinkti kitą Centre dirbantį gydytoją psichiatrą ir pas jį prisirašyti, registratūroje užpildydamas ir pasirašydamas „Prašymą gydytis pas kitą pasirinktos pirminės asmens sveikatos priežiūros įstaigos gydytoją“ (forma 025-025-2/a). Tokiu atveju paciento asmens duomenų tvarkymą perima paciento pasirinktas gydytojas psichiatras.
   12. Pacientas, dėl psichikos sveikatos būklės (sprendžia individualiai gydytojas psichiatras) ir/ar sunkios somatinės būklės (nevaikščiojantis arba sunkiai vaikščiojantis), negalintis atvykti į Centrą, turi teisę išsikviesti Centro gydytoją psichiatrą ar gydytoją vaikų ir paauglių psichiatrą į namus, užregistravęs iškvietimą Centro registratūroje.
   13. Nepilnamečiam pacientui iki 16 metų sveikatos priežiūra teikiama tik su jo atstovų sutikimu, išskyrus būtinosios medicinos pagalbos paslaugų teikimo atvejus. Pacientui nuo 16 metų sveikatos priežiūros paslaugos teikiamos tik su jo sutikimu, išskyrus būtinosios medicinos pagalbos paslaugų teikimo atvejus, kai pacientas negali savo valios išreikšti pats.
3. **PACIENTŲ TEISĖS IR PAREIGOS**
   1. **Teisė į kokybiškas sveikatos priežiūros paslaugas.**
      1. Pacientas turi teisę į savo garbės ir orumo nežeminančias sąlygas ir pagarbų sveikatos priežiūros specialistų elgesį.
   2. **Teisė pasirinkti sveikatos priežiūros įstaigą ir sveikatos priežiūros specialistą.**
   3. **Teisė į informaciją.**
      1. Pacientas turi teisę gauti informaciją apie Centre teikiamas paslaugas ir galimybes jomis pasinaudoti.
      2. Pacientas turi teisę gauti informaciją apie jam sveikatos priežiūros paslaugas teikiantį sveikatos priežiūros specialistą ir informaciją apie jo profesinę kvalifikaciją.
      3. Pacientas turi teisę sužinoti kito specialisto nuomonę apie savo sveikatos būklę ir siūlomą gydymą bei diagnozę.
   4. **Teisė nežinoti:**
      1. Informacija apie paciento sveikatos būklę, ligos diagnozę, sveikatos priežiūros įstaigoje taikomus ar gydytojui žinomus kitus gydymo ar tyrimo būdus, galimą riziką, komplikacijas, šalutinį poveikį, gydymo prognozę negali būti pacientui pateikiama prieš jo valią. Atsisakymą informacijos pacientas turi aiškiai išreikšti ir patvirtinti parašu medicininėje dokumentacijoje.
   5. **Teisė susipažinti su įrašais savo medicinos dokumentuose.**
      1. Paciento pageidavimu jam turi būti pateikti jo medicinos dokumentai. Medicininių dokumentų pateikimas pacientams gali būti ribojamas, jeigu juose esanti informacija pakenktų paciento sveikatai ar sukeltų pavojų jo gyvybei. Sprendimą neišduoti pacientui medicinos dokumentų priima gydantis gydytojas psichiatras. Apie šio sprendimo priėmimą ir jo motyvus pažymima paciento ambulatorinėje kortelėje.
      2. Sveikatos priežiūros specialistas pagal savo kompetenciją privalo paaiškinti pacientui įrašų jo medicinos dokumentuose prasmę. Jeigu paciento reikalavimas yra pagrįstas, netikslius, neišsamius, dviprasmiškus duomenis arba duomenis, nesusijusius su diagnoze, gydymu ar slauga, sveikatos priežiūros specialistas per 15 darbo dienų turi ištaisyti, papildyti, užbaigti, panaikinti ir (ar) pakeisti. Sveikatos priežiūros specialisto ir paciento ginčą dėl įrašų jo medicinos dokumentuose ištaisymo, papildymo, užbaigimo, panaikinimo ir (ar) pakeitimo sprendžia sveikatos priežiūros įstaigos vadovas.
      3. Su nepilnamečio paciento iki 16 metų medicinos dokumentais turi teisę susipažinti jo atstovai.
      4. Pateikus asmens tapatybę patvirtinančius dokumentus, pacientui pageidaujant, jo lėšomis turi būti padarytos ir išduotos patvirtintos paciento medicinos dokumentų kopijos ne vėliau kaip per 1 darbo dieną nuo paciento kreipimosi.
      5. Teisė susipažinti su įrašais savo medicinos dokumentuose gali būti ribojama tik Lietuvos Respublikos įstatymų nustatyta tvarka.
   6. **Teisė į privataus gyvenimo neliečiamumą.**
      1. Paciento privatus gyvenimas yra neliečiamas. Informacija apie paciento gyvenimo faktus gali būti renkama tik su paciento sutikimu ir tuo atveju, jei tai yra būtina ligai diagnozuoti, gydyti ar pacientui slaugyti.
      2. Duomenys apie paciento buvimą Centre, jo sveikatos būklę, jam taikytas diagnostikos, gydymo ir slaugos priemones įrašomi į nustatytos formos ir rūšių paciento medicinos dokumentus.
      3. Visa informacija apie paciento buvimą Centre, gydymą, sveikatos būklę, diagnozę, prognozes ir gydymą, taip pat visa kita asmeninio pobūdžio informacija apie pacientą turi būti laikoma konfidencialia ir po paciento mirties. Teisę gauti informaciją po paciento mirties turi įpėdiniai pagal testamentą ir pagal įstatymą, sutuoktinis (partneris), tėvai, vaikai.
      4. Konfidenciali informacija gali būti suteikiama kitiems asmenims tik turint rašytinį paciento sutikimą, kuriame yra nurodyta tokios informacijos suteikimo pagrindas ir naudojimo tikslai, išskyrus atvejus, kai pacientas medicinos dokumentuose yra pasirašytinai nurodęs, koks konkretus asmuo turi teisę gauti tokią informaciją, taip pat tokios informacijos teikimo mastą ir terminus.
      5. Asmenims, tiesiogiai dalyvaujantiems gydant ar slaugant pacientą, atliekantiems paciento sveikatos ekspertizę, be paciento sutikimo konfidenciali informacija gali būti suteikiama tais atvejais ir tiek, kiek tai būtina paciento interesams apsaugoti.
      6. Kai pacientas laikomas negalinčiu protingai vertinti savo interesų ir nėra jo sutikimo, konfidenciali informacija gali būti suteikiama paciento atstovui, sutuoktiniui (partneriui), tėvams (įtėviams) ar pilnamečiams vaikams tiek, kiek tai būtina paciento interesams apsaugoti.
      7. Be paciento sutikimo teisės aktų nustatyta tvarka konfidenciali informacija gali būti suteikiama valstybės institucijoms, kurioms Lietuvos Respublikos įstatymai suteikia teisę gauti konfidencialią informaciją apie pacientą.
      8. Apie sužalotus pacientus, kuriems žala galėjo būti padaryta nusikalstama veika, privaloma nedelsiant pranešti teisėsaugos institucijoms.
   7. **Paciento teisė į anoniminę sveikatos priežiūrą.**
      1. Teisę į sveikatos priežiūros paslaugas, neatskleidžiant asmens tapatybės, turi ne jaunesni kaip 16 metų pacientai, sergantys Vyriausybės ar jos įgaliotos institucijos nustatyto sąrašo ligomis. Už sveikatos priežiūros paslaugas, neatskleidžiant asmens tapatybės, pacientas moka pats, išskyrus teisės aktų nustatytas išimtis.
   8. **Paciento dalyvavimas biomedicininiuose tyrimuose ir mokymo procese.**
      1. Be paciento rašytinio sutikimo negalima jo įtraukti į biomedicininius tyrimus. Paciento įtraukimo į šiuos tyrimus tvarką nustato Biomedicininių tyrimų etikos įstatymas.
      2. Laikoma, kad pacientas, pasirašytinai susipažinęs su sveikatos priežiūros įstaigos, kuriose mokomi sveikatos priežiūros specialistai, vidaus tvarkos taisyklėmis, sutinka, kad jis būtų įtraukiamas į mokymo procesą. Pacientas, nesutinkantis dalyvauti mokymo procese arba nesutinkantis, kad informacija apie jį būtų naudojama mokslo ir mokymo tikslais, tai pareiškia raštu. Jo rašytinis pareiškimas turi būti saugomas paciento medicinos dokumentuose.
   9. **Teisė skųstis.**
      1. Pacientų skundų nagrinėjimo tvarka tvarka nustatyta Centro „Paciento (jo atstovo) prašymų ir skundų nagrinėjimo tvarkos apraše“.
   10. **Pacientas Centre privalo:**
       1. Vykdyti medicinos personalo nurodymus;
       2. Laikytis higienos reikalavimų;
       3. Viršutinius rūbus palikti rūbinėje;
       4. Tausoti centro turtą;
       5. Laikytis švaros ir tvarkos.
   11. **Centre draudžiama:**
       1. Triukšmauti;
       2. Rūkyti;
       3. Vartoti alkoholinius gėrimus;
       4. Šiukšlinti;
       5. Gadinti Centro inventorių.
   12. **Pacientas turi atlyginti Centrui padarytą žalą įstatymų nustatyta tvarka.**
   13. **Pacientui, kuris pažeidžia savo pareigas, tuo sukeldamas grėsmę savo kitų pacientų sveikatai ir gyvybei, arba trukdo jiems gauti kokybiškas sveikatos priežiūros paslaugas, sveikatos priežiūros paslaugų teikimas gali būti nutrauktas, išskyrus atvejus, jei tai grėstų pavojus paciento gyvybei.**
4. **INFORMACIJOS PACIENTUI IR JO ĮSTATYMINIAM ATSTOVUI APIE JO SVEIKATOS BŪKLĘ TEIKIMO TVARKA**
   1. Pacientas turi teisę į informaciją apie savo sveikatos būklę, ligos diagnozę, medicininio tyrimo duomenis, gydymo metodus ir gydymo prognozę. Informuodamas apie gydymą, gydytojas turi paaiškinti pacientui gydymo eigą, galimus gydymo rezultatus, galimus alternatyvius gydymo metodus ir kitas aplinkybes, kurios gali turėti įtakos paciento apsisprendimui sutikti ar atsisakyti siūlomo gydymo, taip pat apie pasekmes atsisakius siūlomo gydymo. Informacija pacientui turi būti pateikta jam suprantama forma, atsižvelgiant į jo amžių ir sveikatos būklę, paaiškinant specialius medicinos terminus.
   2. Paciento pageidavimu turi būti pateikta ligos istorija, ambulatorinė kortelė ar kiti paciento medicinos dokumentai, išskyrus atvejus, kai tai iš esmės gali pakenkti paciento sveikatai ar sukelti pavojų jo gyvybei. Tokiais atvejais apie informacijos teikimo ribojimus gydantis gydytojas pažymi ligos istorijoje. Psichikos ligonio teisės susipažinti su paciento medicinos dokumentais ypatumus nustato Psichikos sveikatos priežiūros įstatymas.
   3. Pacientas turi teisę prašyti, kad jo lėšomis būtų padarytos jo ligos istorijos ir (ar) kitų medicinos dokumentų kopijos. Ši paciento teisė gali būti ribojama tik Lietuvos Respublikos įstatymų nustatyta tvarka. Gydytojas privalo paaiškinti pacientui įrašų jo ligos istorijoje prasmę. Jeigu paciento reikalavimas yra pagrįstas, gydytojas privalo ištaisyti, užbaigti, panaikinti ir (ar) pakeisti netikslius, neišsamius, dviprasmiškus duomenis arba duomenis, nesusijusius su diagnoze, gydymu ar slauga. Jeigu gydantis gydytojas nesutinka su tokiu paciento pageidavimu, ar paciento pageidavimas pagrįstas, sprendžia gydytojų konsiliumas.
   4. Centras punkte 4.1 numatytos informacijos pacientui, įskaitant nepilnamečius nuo 16 iki 18 metų, gali nepranešti tik tais atvejais, jeigu pranešimas būtų aiški prielaida rimtai žalai pacientui atsirasti (pakenktų paciento sveikatai ar sukeltų pavojų jo gyvybei). Tokiais atvejais visa punkte 4.1 numatyta informacija pateikiama paciento atstovui ir tai prilyginama informacijos pateikimui pacientui. Atstovui pateikta informacija pateikiama pacientui iš karto, kai išnyksta pavojus, kad jos pranešimas pacientui gali nulemti minėtą žalą. Centras punkte 4.1 numatytos informacijos nepraneša pacientui ir tuo atveju, jei pacientas atsisako informacijos.
   5. Informacija apie savo sveikatos būklę, ligos diagnozę, medicininio tyrimo duomenis, gydymo metodus ir gydymo prognozę neturi būti pacientui pateikta prieš jo valią. Paciento, įskaitant nepilnamečius nuo 16 iki 18 metų, valia turi būti aiškiai pareikšta sveikatos priežiūros paslaugų sutartyje ar patvirtinta paciento parašu paciento medicinos dokumentuose.
5. **MEDICININIŲ DOKUMENTŲ IŠRAŠŲ RUOŠIMO BEI IŠDAVIMO TVARKA**
   1. Pagrindinis Centro medicininis dokumentas yra asmens sveikatos istorija (F. Nr. 025/a). Asmens sveikatos istorijos laikomos ir saugomos Centro registratūroje bei Centro archyve.
   2. Pacientui ar jo įgaliotam atstovui gali būti išduodamos Centro patvirtintos medicininių dokumentų išrašai ar kopijos, įvairios pažymos, diagnozės ir gydymo aprašymus. Ši paciento teisė gali būti ribojama tik Lietuvos Respublikos įstatymų nustatyta tvarka.
   3. Norėdamas gauti atitinkamą pažymą, išrašą ir kt., pacientas ar jo įgaliotas atstovas turi kreiptis į jį gydžiusį (gydantį) gydytoją psichiatrą, privalo pateikti asmens tapatybę patvirtinančius dokumentus ir raštišką prašymą. Informacija bus pateikta tik gavus išankstinį apmokėjimą.
   4. Dokumentų išrašai, kopijos ir kt. pacientui, jo įgaliotam atstovui, nepilnamečio paciento įstatyminiam atstovui išduodami gydančio (gydžiusio) gydytojo psichiatro, pateikus apmokėjimo dokumentą.
   5. Dokumentų išrašai turi būti paruošti per tris dienas.
   6. Visa informacija apie paciento sveikatos būklę, diagnozę, prognozes ir gydymą yra konfidenciali. Plačiau apie tai žiūr. šių Taisyklių 3.6.3-3.6.7 punktus.
6. **GINČŲ IR KONFLIKTŲ TARP CENTRO IR PACIENTŲ SPRENDIMO TVARKA**
   1. Iškilusį ginčą ar konfliktą tarp paciento ir personalo sprendžia Centro vyriausioji slaugytoja, Centro vyriausioji socialinė darbuotoja ir/ar Centro vyriausiasis gydytojas.
   2. Pacientas, iškilus ginčui ar konfliktui, gali kreiptis į Centro vyriausiąjį gydytoją.
   3. Nepavykus Centro vyriausiajai slaugytojai arba Centro vyriausiajai socialinei darbuotojau išspręsti iškilusio ginčo ar konflikto abiem pusėm priimtinomis sąlygomis, apie tai informuojamas Centro vyriausiasis gydytojas.
   4. Pacientas (jo atstovas), manydamas, kad yra pažeistos jo teisės, Centrui turi teisę pateikti skundą. Pacientas (jo atstovas) rašytinį skundą gali pateikti Centro administracijos darbo laiku, atvykęs į Centro raštinę ar savo pareiškimą atsiuntęs per pasiuntinį, paštu.
   5. Skundai priimami tik raštinėje sekretorės-administratorės. Jei pareiškėjas su skundu kreipiasi į kitą įstaigos darbuotoją, šis nedelsdamas nukreipia jį į raštinę.
   6. Skundą pateikti gali pacientas arba jo atstovas. Nagrinėjami tie skundai, kurie surašyti valstybine kalba, yra paciento pasirašyti, nurodytas jo vardas ir pavardė, faktinė gyvenamoji vieta ir duomenys ryšiui palaikyti, išdėstyta skundo esmė. Jeigu skundą pateikia paciento atstovas, nurodomas atstovo vardas ir pavardė, gyvenamoji vieta, atstovavimą liudijantis dokumentas ir pacientas, kurio vardu jis kreipiasi. Neįskaitomi, šioje dalyje nurodytų reikalavimų neatitinkantys skundai grąžinami pacientui (jo atstovui), raštiškai nurodant grąžinimo priežastis.
   7. Pacientas, įteikiant skundą, privalo pateikti asmens tapatybę patvirtinantį dokumentą. Kai toks skundas siunčiamas paštu ar per pasiuntinį, prie jo turi būti pridėta notaro ar pacientui atstovaujančio advokato patvirtinta pareiškėjo asmens tapatybę patvirtinančio dokumento kopija. Paciento atstovas, kreipdamasis dėl tokios informacijos, pateikia tapatybę ir atstovavimą liudijančius dokumentus.
   8. Pacientas (jo atstovas) turi teisę pareikšti skundą ne vėliau kaip per vienerius metus, kai sužino, kad jo teisės pažeistos, bet ne vėliau kaip per trejus metus nuo teisių pažeidimo dienos.
   9. Priėmus Paciento (jo atstovo) prašymą ar skundą, Paciento (jo atstovo) pageidavimu įteikiamas, o jeigu prašymas ar skundas gautas paštu, Paciento (jo atstovo) pageidavimu per 2 darbo dienas nuo prašymo ar skundo gavimo Centre Paciento (jo atstovo) nurodytu adresu išsiunčiamas prašymo ar skundo gavimo faktą patvirtinantis dokumentas – spaudu pažymėta prašymo ar skundo kopija. Spaude turi būti nurodytas Centro pavadinimas, prašymo ar skundo priėmimo data ir registracijos numeris, prireikus kita reikiama informacija.
   10. Skundas turi būti išnagrinėtas ir atsakymas Pacientui (jo atstovui) pateiktas per 20 darbo dienų nuo skundo Centre gavimo (registravimo) dienos.
   11. Paciento (jo atstovo) prašymai ar skundai, pateikti nesilaikant šių Taisyklių 6.6-6.8 punktuose nustatytų reikalavimų, ne vėliau kaip per 5 darbo dienas nuo prašymo ar skundo gavimo Centre grąžinami Pacientui (jo atstovui), nurodant grąžinimo priežastį. Centre pasilieka prašymo ar skundo kopija.
   12. Paciento (jo atstovo) prašymai ir skundai nagrinėjami pagal Centro kompetenciją. Jeigu pateikti prašymai ar skundai nesusiję su Centro kompetencija, tuomet Centras nėra įgaliotas spręsti jame išdėstytų klausimų. Šiuo atveju Pacientui (jo atstovui) nurodoma, kokia institucija yra kompetentinga nagrinėti jo prašymą ar skundą.
   13. Į pacientų skundus nagrinėjančias valstybės institucijas Pacientas (jo atstovas) turi teisę kreiptis tik nepatenkinti skundų nagrinėjimu Centre.
   14. Pacientas (jo atstovas), nesutinkantis su Centro sprendimu dėl jo skundo, teisės aktų nustatyta tvarka gali jį apskųsti.

1. **NEMOKAMŲ ASMENS SVEIKATOS PASLAUGŲ TEIKIMAS CENTRE**
   1. Centre nemokamai aptarnaujami apdrausti privalomuoju sveikatos draudimu gyventojai, prisirašę prie visų Klaipėdos miesto pirminių sveikatos priežiūros centrų, išskyrus UAB „Kraujažolė“ ir UAB „Nefrida“.
   2. Centras verčiasi pirmine psichikos sveikatos priežiūros veikla ir teikia šio pobūdžio nemokamas paslaugas:
      1. Gydytojo psichiatro paslauga (Centre ar vykstant į namus);
      2. Gydytojo vaikų ir paauglių psichiatro paslauga (Centre ar vykstant į namus);
      3. Medicinos psichologo paslauga (Centre ar vykstant į namus);
      4. Psichikos sveikatos slaugytojo paslauga (Centre ar vykstant į namus);
      5. Socialinio darbuotojo paslauga (Centre ar vykstant į namus);
      6. Būtinoji medicinos pagalba;
   3. Pacientas, kreipdamasis dėl nemokamų paslaugų gavimo, turi pateikti asmens tapatybę patvirtinantį dokumentą.
   4. Už teikiamas nemokamas paslaugas Centras neturi teisės reikalauti iš paciento papildomo mokesčio.
2. **MOKAMŲ ASMENS SVEIKATOS PASLAUGŲ TEIKIMAS CENTRE**
   1. Centre teikiamos šios mokamos paslaugos:
      1. Medicinos paslaugos, numatytos LR SAM 1996-03-21 įsakyme Nr. 164 „Dėl mokamų asmens sveikatos priežiūros paslaugų kainyno ir vieno balo kainos patvirtinimo“; LR SAM 1996-03-26 d. įsakyme Nr. 178 (su pakeitimais ir papildymais) „Dėl Valstybės ir savivaldybių remiamų asmens sveikatos priežiūros paslaugų, teikiamų valstybinėse ir savivaldybių asmens sveikatos priežiūros įstaigose, kainyno patvirtinimo”; 1999-07-30 LR SAM įsakyme Nr. 357 (su pakeitimais ir papildymais) „Dėl mokamų asmens sveikatos priežiūros paslaugų sąrašo, kainų nustatymo ir jų indeksavimo tvarkos bei šių paslaugų teikimo ir apmokėjimo tvarkos”.
      2. Neprisirašiusių prie Klaipėdos m. pirminės sveikatos priežiūros centrų ar neapdraustų privalomuoju sveikatos draudimu pacientų priėmimas, konsultavimas, ištyrimas, gydymas, ne būtinosios medicinos pagalbos atvejais.
      3. Paslaugos, neapmokamos iš Privalomo sveikatos draudimo fondo.
   2. Informacija apie mokamų paslaugų teikimo tvarką, mokamų paslaugų sąrašai su paslaugų kodais, pavadinimais ir kainomis iškabinami skelbimų lentose.
   3. Už mokamą paslaugą pacientas pagal patvirtintą įkainį užmoka Centro kasoje ir jam išduodamas kasos čekis.
   4. Mokamą paslaugą teikiantys Centro specialistai ją suteikia tik pacientui pateikus paslaugos apmokėjimo kasos čekį.
3. **BAIGIAMOSIOS NUOSTATOS**
   1. Taisyklės galioja nuo jų patvirtinimo dienos.
   2. Šių Taisyklių privalo laikytis visi Centro pacientai ir darbuotojai.
   3. Centro pacientai su šiomis Taisyklėmis supažindinami, Taisyklės viešai pakabinant Centro patalpose ir patalpinant jas Centro internetinėje svetainėje: [www.kpsc.lt](http://www.kpsc.lt).
   4. Taisyklės gali būti keičiamos ir papildomos pasikeitus įstatymams, norminiams aktams.

**\_\_\_\_\_\_\_\_\_\_\_\_\_\_\_\_\_**